Man voor bank doodgeskietArgieffoto: Kent Williamson ’n Man (40) is vanoggend dood ná hy geskiet is terwyl hy by ’n bank in Prospectonlaan in Durban, KwaZulu-Natal, uitgeloop het. Lt.kol. Thulani Zwane, woordvoerder van die polisie, het aan Maroela Media gesê die voorval het omstreeks 11:30 plaasgevind. “Twee onbekende mans het die man genader toe hy uit die bank stap en op hom losgebrand. Hulle het hom in die bors en nek geskiet,” het Zwane gesê. “Ons personeel het omstreeks 11:57 op die toneel opgedaag. ’n Ander paramedikus het die man reeds begin behandel,” het Russel Meiring, woordvoerder van ER24, gesê. Noodbehandeling en hartmassering is op die pasiënt toegepas. “Ná 30 minute was daar steeds geen teken van lewe nie en is hy op die toneel dood verklaar,” het Meiring gesê. Die verdagtes het met ’n onbekende bedrag geld van die toneel gevlug. ’n Saak van gewapende roof en moord word deur die Isipingo-polisie ondersoek.